44.000 knivforbrydelser er der registret i England og Wales fra juni 2018 og et år frem.

Hundredvis af barer og pubs i London-området bliver i disse måneder tildelt et særligt medicinsk sæt, der skal hjælpe personalet med at behandle blødninger. Tiltaget sker efter en fortsat stigning i antallet af knivoverfald i Storbritannien.

Blandt flasker med whisky og gin vil man fremover kunne spotte de særlige førstehjælpssæt, der skal stoppe blødninger på i alt 320 beværtninger med sene åbningstider.

Det er politiet i London, der har stået for indsamlingen til projektet, som har kostet 25.000 pund - cirka 219.000 danske kroner.

Politiinspektør David Lawes kalder tiltaget for en ”no-brainer”, når man ser på de seneste tal for voldsforbrydelser.

- Det vil være en parodi ikke at gøre noget. Ved alvorlige blødninger vil man næsten med sikkerhed dø, hvis man ikke får hjælp inden for få minutter, siger David Lawes til Sky News.

Udbredt problem blandt unge

Den hjælpende hånd i det britiske natteliv kommer i takt med en drastisk stigning i antallet af knivoverfald i England og Wales. Selvom problematikken ikke fylder meget i den britiske valgkamp på nuværende tidspunkt, er man begyndt at kigge på forskellige tiltag.

- Partierne er begyndt at diskutere, om der skal flere betjente på gaderne. Muligheden for at anlægge visitationszoner debatteres også, fortæller TV 2s korrespondent i Storbritannien, Divya Das.

London er det område, der er hårdest ramt af de mange knivoverfald. Leeds, Manchester, Birmingham og walisiske Cardiff følger lige efter.

Ifølge Diyva Das er der forskellige forklaringer på, hvorfor der er så mange knivoverfald:

- Nedskæringer i politiet, bandekriminalitet og narkokriminalitet samt et fald i antallet af ungdomstilbud bliver nævnt som mulige årsager. Politiets begrænsede mulighed for at visitere bliver også nævnt som en årsag, fortæller hun.

En undersøgelse fra 29 politidistrikter i England og Wales viste tidligere i år, at 80 procent af overfaldene bliver begået af personer over 18 år, mens de resterende 20 procent bliver begået af børn og unge mellem 10 og 17 år. Over 1000 børn er blevet taget våben med i skolen. Det yngste barn var 4 år.

Reel chance for at hjælpe

De små røde pakker indeholder bandager, årepresser og selvklæbende forseglinger til brystkassen. Indholdet af sættet er målrettet behandling af skader ved knivstik og skudsår.

I London tager det i gennemsnit ambulancer syv minutter at komme frem. Med tiltaget håber man, at barpersonalet eller offentligheden vil yde førstehjælp til tilskadekomne med voldsomme blødninger, før ambulancefolkene kommer frem.

Politiet kalder det et simpelt sæt, der kan have stor betydning. Foto: Prometheus Medical/Youtube

En af de første barer til at modtage førstehjælpssættet er Slug & Lettuce i London-bydel St. Paul’s. Shawn Bewick, der barmanager på stedet, har fået oplæring i at bruge sættet og er klar til at give sin erfaring videre til sit personale.

- Det beroliger mig meget, at vi har fået det nye sæt, da de normale førstehjælpssæt ikke har det rette udstyr. Med det nye indhold har vi en reel chance for at hjælpe folk, indtil ambulancen kommer, siger Shawn Bewick.

Tal fra det engelske sundhedsvæsen viser, at indlæggelser forårsaget af overfald med knive eller skarpe genstande er steget med næsten en tredjedel siden 2013 til 4968 sidste år, skriver Sky News.